b'\n_START_ARTICLE_\nIgnaz Trollmann von Lovcenberg\n_START_SECTION_\nVojna karijera\n_START_PARAGRAPH_\nIgnaz Trollmann ro\xc4\x91en je 25. studenog 1860. u Steyru. Nakon \xc5\xa1to je zavr\xc5\xa1io vojnu \xc5\xa1kolu u M\xc3\xa4hrisch-Weisskirchenu, poha\xc4\x91a Vojnu akademiju u Be\xc4\x8dkom Novom Mjestu. Nakon zavr\xc5\xa1etka iste, u kolovozu 1882. s \xc4\x8dinom poru\xc4\x8dnika slu\xc5\xbei u 14. pje\xc5\xa1a\xc4\x8dkoj pukovniji. Potom poha\xc4\x91a Vojnu akademiju u Be\xc4\x8du, da bi po okon\xc4\x8danju vojne akademije od 1887. slu\xc5\xbeio kao sto\xc5\xbeerni \xc4\x8dasnik. U studenom 1890. promaknut je u satnika, te premje\xc5\xa1ten na slu\xc5\xbebu u sto\xc5\xbeer XIV. korpusa sa sjedi\xc5\xa1tem u Innsbrucku. Od 1893. slu\xc5\xbei u Vojnom institutu za izradu mapa tijekom koje slu\xc5\xbebe je u studenom 1896. unaprije\xc4\x91en u bojnika. U jesen 1897. imenovan je na\xc4\x8delnikom sto\xc5\xbeera 34. pje\xc5\xa1a\xc4\x8dke divizije smje\xc5\xa1tene u Temi\xc5\xa1varu, da bi u svibnju 1900. bio promaknut u \xc4\x8din potpukovnika. Od rujna 1901. slu\xc5\xbei u 21. landverskoj pukovniji tijekom koje slu\xc5\xbebe je u studenom 1903. unaprije\xc4\x91en u \xc4\x8din pukovnika._NEWLINE_U travnju 1904. Trollmann postaje zapovjednikom 1. landverske pje\xc5\xa1a\xc4\x8dke pukovnije sa sjedi\xc5\xa1tem u Be\xc4\x8du. Nakon \xc5\xa1est godina, u sije\xc4\x8dnju 1910., dobiva zapovjedni\xc5\xa1tvo nad 43. landverskom brigadom sa sjedi\xc5\xa1tem u Grazu, da bi u svibnju te iste godine bio promaknut u \xc4\x8din general bojnika. Istodobno s du\xc5\xbeno\xc5\xa1\xc4\x87u zapovjednika 43. landverske brigade, obna\xc5\xa1a i du\xc5\xbenost zapovjednika Landverske \xc4\x8dasni\xc4\x8dke \xc5\xa1kole u istom gradu. U listopadu 1912. postaje zapovjednikom 46. landverske divizije sa sjedi\xc5\xa1tem u Krakowu, da bi u svibnju 1913. bio unaprije\xc4\x91en u podmar\xc5\xa1ala. Ubrzo nakon promaknu\xc4\x87a u lipnju 1913. imenovan je zapovjednikom 1. pje\xc5\xa1a\xc4\x8dke divizije smje\xc5\xa1tene u Sarajevu. Navedenom divizijom zapovijeda do kraja o\xc5\xbeujka 1914. kada preuzima zapovjedni\xc5\xa1tvo nad 18. pje\xc5\xa1a\xc4\x8dkom divizijom sa sjedi\xc5\xa1tem u Mostaru. Na \xc4\x8delu navedene divizije, koja se sastojala od pet brdskih brigada i koja je po broju bila najve\xc4\x87a divizija austrougarske vojske, Trollmann do\xc4\x8dekuje i po\xc4\x8detak Prvog svjetskog rata.\n_START_SECTION_\nPrvi svjetski rat\n_START_PARAGRAPH_\nNa po\xc4\x8detku Prvog svjetskog rata 18. pje\xc5\xa1a\xc4\x8dka divizija nalazila se u sastavu 6. armije kojom je na Balkanskom boji\xc5\xa1tu zapovijedao Oskar Potiorek. Zapovijedaju\xc4\x87i 18. pje\xc5\xa1a\xc4\x8dkom divizijom Trollmann sudjeluje u invazijama na Srbiju. Iako su austrougarski napadi na Srbiju bili odbijeni, a austrougarska vojska pora\xc5\xbeena, Trollmann je uspje\xc5\xa1no zapovijedao svojom divizijom, za \xc5\xa1to je i odlikovan. U prosincu 1914. Trollmann postaje zapovjednikom Kombiniranog korpusa koji reorganizacijom u sije\xc4\x8dnju 1915. postaje XIX. korpus. Korpus je premje\xc5\xa1ten na Isto\xc4\x8dno boji\xc5\xa1te u sastav 2. armije u okviru koje sudjeluje u Karpatskim operacijama. Po zavr\xc5\xa1etku istih u svibnju 1915. s XIX. korpusom sudjeluje u ofenzivi Gorlice-Tarnow u kojoj sudjeluje u ponovnom zauzimanju Przemysla._NEWLINE_U rujnu 1915. Trollmann je s XIX. korpusom premje\xc5\xa1ten na Balkansko boji\xc5\xa1te gdje u sastavu 3. armije pod zapovjedni\xc5\xa1tvom Hermanna K\xc3\xb6vessa sudjeluje u \xc4\x8detvrtoj invaziji na Srbiju. Trollmann s XIX. korpusom prelazi Savu, te do po\xc4\x8detka prosinca prodire do albanske granice. Nakon toga Trollmann sudjeluje u napadu na Crnu Goru. Trollman tako napadaju\xc4\x87i iz smjera Kotora uz podr\xc5\xa1ku i mornari\xc4\x8dkog topni\xc5\xa1tva, 11. sije\xc4\x8dnja 1916. zauzima Lov\xc4\x87en, te dva dana kasnije i glavni crnogorski grad Cetinje._NEWLINE_Nakon zauzimanja Crne Gore i Srbije, Trollmann ostaje na Balkanu, dr\xc5\xbee\xc4\x87i s XIX. korpusom krajnji zapadni dio novoformiranog Solunskog boji\xc5\xa1ta gdje uspje\xc5\xa1no sprje\xc4\x8dava bilo kakav prodor protivni\xc4\x8dkog talijanskog XVI. korpusa. U studenom 1916. promaknut je u \xc4\x8din generala pje\xc5\xa1a\xc5\xa1tva, \xc5\xa1to je bilo jedno od posljednjih promaknu\xc4\x87a cara Franje Josipa. U kolovozu 1917. za uspje\xc5\xa1no zauzimanje Crne Gore odlikovan je najvi\xc5\xa1im austrougarskim odlikovanjem Vojnim redom Marije Terezije, te je dobio plemi\xc4\x87ki naslov baruna i titulu "von Lovcenberg". U listopadu 1917. je napustio zapovjedni\xc5\xa1tvo XIX. korpusa, te oti\xc5\xa1ao na dopust, ali do kraja rata nije dobio novo zapovjedni\xc5\xa1tvo.\n_START_SECTION_\nPoslije rata\n_START_PARAGRAPH_\nPo zavr\xc5\xa1etku rata Trollmann je \xc5\xbeivio u Grazu. Preminuo je 23. velja\xc4\x8de 1919. godine u 59. godini \xc5\xbeivota u Grazu.'